Title: Ministerstvo dopravy, pôšt a telekomunikácií Slovenskej republiky
Author: Kavcová Helena, Ing.
Last saved by: agenda0
Company: MDPT

AKTUALIZÁCIA KONCEPCIE TRANSFORMÁCIE A PRIVATIZÁCIE 
ŠTÁTNYCH PODNIKOV SLOVENSKEJ AUTOBUSOVEJ DOPRAVY

Vláda uznesením číslo 532 zo 6. júla 2000 schválila koncepciu transformácie a privatizácie štátnych podnikov Slovenskej autobusovej dopravy. V rezorte Ministerstva dopravy, pôšt a telekomunikácií SR je do privatizácie navrhnutý majetok sedemnástich štátnych podnikov Slovenskej autobusovej dopravy, s ktorým tieto podniky ako verejní dopravcovia vykonávajú pravidelnú autobusovú dopravu na území Slovenskej republiky. 
Koncepcia analyzuje postavenie verejných dopravcov na dopravnom trhu a určuje postup transformácie a privatizácie majetku štátu súvisiaceho s vykonávaním verejnej autobusovej dopravy. Úlohy koncepcie súvisiace so spracovaním privatizačných projektov boli splnené a privatizačné projekty všetkých štátnych podnikov SAD boli predložené na Ministerstvo pre správu a privatizáciu národného majetku SR. V priebehu ich schvaľovania vznikla potreba bližšie špecifikovať a aktualizovať niektoré časti koncepcie transformácie a privatizácie týchto podnikov, najmä znenie niektorých bodov uznesenia vlády číslo 532/2000, stanovenie kúpnej ceny a jej splácanie a predkupné právo nadobúdateľa. 
Vzhľadom na platnosť cenovej regulácie, systém priznávania zliav cestovného a úhradu  strát za výkony vo verejnom záujme je potrebné zachovať dočasnú účasť Fondu národného majetku SR na podnikaní akciových spoločností založených z majetku jednotlivých štátnych podnikov SAD. Po realizácii reformy verejnej správy sa vytvorí možnosť previesť kontrolný balík akcií jednotlivých spoločností na vyššie samosprávne celky. 
V súvislosti s týmto zámerom je potrebné zosúladiť bod B.1. uznesenia vlády číslo 532/2000 so zákonom číslo 92/1991 Zb. o podmienkach prevodu majetku štátu na iné osoby v znení neskorších predpisov a zmeniť text „51 % akcií zachovanie účasti štátu“ v akciových spoločnostiach založených z majetku podnikov SAD na „51 % akcií na dočasné ponechanie vo Fonde národného majetku SR do realizácie rozhodnutia o privatizácii vydaného orgánom príslušným podľa § 10 ods. 1 alebo 6 zákona číslo 92/1991 Zb. o podmienkach prevodu majetku štátu na iné osoby v znení neskorších predpisov“. Tento stav je časovo ohraničený realizáciou rozhodnutia o privatizácii vydaného podľa § 10 uvedeného zákona, a to podľa odseku 1 vládou alebo podľa odseku 6 Ministerstvom pre správu a privatizáciu národného majetku SR. 
V súlade s Programovým vyhlásením vlády SR bude potrebné aj po zmene vlastníckych vzťahov venovať pozornosť zabezpečeniu garancií štátu za úhradu strát z výkonov vo verejnom záujme, vykonať dereguláciu cestovného a zrušiť poskytovanie zliav cestovného a bezplatné prepravy cestujúcich v pravidelnej autobusovej doprave na linkách nad 100 km. Úloha B.4. uznesenia vlády číslo 532/2000 „pripraviť novelizáciu zákona o cestnej doprave, v ktorom bude definovaný verejný záujem“ bola zo strany Ministerstva dopravy, pôšt a telekomunikácií SR  zabezpečená a pripravený návrh novely zákona číslo 168/1996 Z.z. o cestnej doprave podrobnejšie riešil podmienky úhrad výkonov vo verejnom záujme. Nakoľko táto novela po prerokovaní v parlamente nebola schválená, ministerstvo opätovne začne legislatívny proces novely zákona s predpokladaným ukončením do 31. decembra 2001. Nadväzne na to je potrebné upraviť termín splnenia úlohy B.4. predmetného uznesenia vlády. Otázka deregulácie cestovného a obmedzenia poskytovania zliav sa čiastočne riešila v apríli 2001, keď spolu s úpravou cestovného sa znížil rozsah poskytovaných zliav z obyčajného cestovného na diaľkových autobusových linkách.
Špecifikáciu strategických cieľov na zabezpečenie funkčnosti verejnej cestnej dopravy, dodržanie plošnej obsluhy územia a zachovanie vybudovaného systémového prepojenia autobusových liniek bude potrebné premietnuť do stanov nových spoločností SAD. 
Privatizácia 49 % akcií spoločností SAD sa uskutoční metódou priameho predaja vopred vybranému nadobúdateľovi. Podkladom pre určenie základu kúpnej ceny bude účtovná hodnota majetku uvedená v základnom privatizačnom projekte, prepočítaná na príslušný počet akcií, pričom nominálna hodnota jednej akcie bude 1000 Sk. 
Vzhľadom na potrebu prednostného zabezpečenia nevyhnutnej obnovy vozidlového parku bude pri dohode o kúpnej cene zohľadňovaný osobitný záväzok kupujúceho zvýšiť základné imanie spoločnosti peňažným vkladom po nadobudnutí 49 % podielu akcií spoločnosti. Nesplnenie tohto záväzku bude dôvodom na odstúpenie FNM SR od zmluvy o predaji akcií. Samotná kúpna cena bude zohľadňovať výšku vyššie uvedeného záväzku a bude sa splácať takto: 
1.	Prvá časť kúpnej ceny bude vyjadrená percentuálne vo vzťahu k nominálnej hodnote kupovaných akcií a bude diferencovaná podľa stavu vozidlového parku a ekonomickej situácie jednotlivých podnikov vo výške 1%, 3%, 5% a 10 % z kúpnej ceny. Túto splátku zaplatí nadobúdateľ Fondu národného majetku SR.
2.	Zvyšnú časť kúpnej ceny zaplatí nadobúdateľ Fondu národného majetku Slovenskej republiky v dohodnutých splátkach a FNM SR takto prijaté finančné prostriedky použije na zvýšenie základného imania spoločnosti. 
Takýmto postupom, podľa ktorého bude základné imanie spoločnosti zvyšovať FNM SR s účasťou 51 % na zvýšení základného imania spoločnosti súčasne s nadobúdateľom s účasťou 49 % na zvýšení základného imania spoločnosti (podľa jeho osobitného zmluvného záväzku), sa zachová pomer akcionárov na základnom imaní spoločnosti v zmysle schválenej koncepcie, a to 51 % FNM SR a 49 % nadobúdateľ. 
V privatizačných ponukách budú si nadobúdatelia môcť uplatniť „predkupné právo“ na ďalšie akcie, a to v rozsahu minimálne 7 % a maximálne 17 % akcií. 
Rozhodnutie vlády o predaji 49 % akcií spoločnosti bude riešené tak, aby Fond národného majetku  SR bol povinný tie akcie, na ktoré kupujúci uplatňuje „predkupné právo“, predať. „Predkupné právo“ bude môcť nadobúdateľ uplatniť po splatení záväzkov, vyplývajúcich pre neho zo zmluvy o predaji (kúpe) 49 % akcií, uzatvorenej medzi FNM SR a kupujúcim, najskôr však po uplynutí šesť mesiacov odo dňa, kedy sa stal akcionárom spoločnosti. 
Z á v e r
Cieľom aktualizácie koncepcie transformácie a privatizácie podnikov Slovenskej autobusovej dopravy  je upresnenie podmienok transformácie a privatizácie za účelom zabezpečenia jej transparentosti. Transformácia a privatizácia majetku podnikov SAD predstavuje veľmi citlivú oblasť, pretože ide o majetok, ktorý slúži na uspokojovanie verejnoprospešných záujmov a základných potrieb všetkých občanov. Nakoľko ide o privatizáciu majetku zabezpečujúceho regulovanú činnosť, v ktorej súčasní verejní dopravcovia majú dominantné postavenie na trhu, treba brať do úvahy prípadné negatívne dopady na sociálnu oblasť. Predkladaná aktualizácia koncepcie privatizácie týchto podnikov má zabezpečiť jej úspešné ukončenie v predpokladanom termíne.